**SAVJET RTCG
Ombudsman RTCG**
Podgorica 11.07.2025

**Predmet:** Zapisnik i misljenje ombudsmana na prigovor od02.07.2025. godine koji je uputio gledalac Dragoljub Vukovic

Povod za prigovor je emisija „Trgovina moći“ emitovana na RTCG-u 01.07.2025. a koja je proizvod nezavisne produkcije „Fabrika ideja multimedija DOO“

**Opis prigovora**

U emisiji koja je naslovljena "Trgovina moći/Pokrovitelji moći", koju potpisuje Vladimir Otašević, ( moj lik i glas pojavili su se bez moga znanja, čime je učinjeno više ozbiljnih kršenja profesionalno-etičkih normi, pa tražim od ombudsmana da pravovremeno reaguje u cilju zaštite mene i javnosti koja prati programe RTCG.

Gledaoci emisije su dobili informaciju da im se obraća Dragoljub Vuković, predsjednik Skupštine Medija centra, ali su uskraćeni za informaciju da se to desilo nekada ranije, a ne baš sada. Ne mogu da se sjetim kojim povodom sam govorio ono što se koristilo u Otaševićevoj emisiji - da li sam to govorio gostujući u nekoj emisiji TVCG ili u emisiji neke druge televizije. Autor emisije je bio dužan da sa tim upozna gledaoce kako ne bi pomislili da baš kod njega gostujem i baš povodom koji je on odabrao.

To što sam nekada besplatno govorio za neku televiziju, a moguće baš za TVCG, ne znači da je ta televizija vlasnik toga govora i da može sa njim raditi šta joj padne na pamet. Svako novo korišćenje snimljenog materijala potrazumijeva saglasnost onoga ko govori, pogotovo zbog konteksta koji može djelimično ili u potpunosti promijeniti značenje rečenog. U konkretnom slučaju se upravo to desilo, jer je emisija kreirana tako da stavi pod sumnju komercijalne medije, posebno Vijesti i njene vlasnike, a afirmiše sadašnji RTCG, koji je slika i prilika onoga o čemu ja govorim i na šta dugo ukazuje Media centar – klijentelističkog vezivanja za centre političke moći. O tome, važno je napomenuti, nikada nijesam dobio priliku da govorim na TVCG.

Kodeks novinara/ki Crne Gore je izričit: “Za novinara/novinarku su činjenice neprikosnovene, a njegova/njena obaveza je da ih stavlja u pravilan kontekst i onemogući njihovu zloupotrebu, bilo da se radi o tekstu, slici ili tonu”. U konkretnom slučaju, činjenice moga govora o medijima nijesu stavljene u pravilan kontekst i zloupotrijebljene su.

Na ovaj slučaj bi mogao biti primijenjen i dio Kodeksa koji govori o tome kako koristiti intervju: “Intervju se smatra potpuno ispravnim sa novinarskog stanovišta ako je autorizovan od intervjuisane osobe ili njenog predstavnika, ili je očigledno da postoji saglasnost intervjuisanog za objavljivanje neautorizovanog intervjua”. Gledaoci su obmanuti time što su mogli da shvate kako sam ja ovaj intervju autorizovao i kako sam se saglasio sa njegovom upotrebom. Sasvim je jasno da je neki drugi autor imao moju saglasnost da naš razgovor bude objavljen, ali ta saglasnost se ne može prenijeti na drugog autora, koji sadržaj, bez saglasnosti intervjuisanog, stavlja u drugačiji kontekst. Načinom na koji su korišćeni djelovi moga nekog ranijeg javnog nastupa, uz sumnju da je pozadina kreirana uz pomoć AI kako bi se stekao utisak da svi sagovornici sjede u istom studiju, prekršeni su i profesionalni standardi koji su utvrđeni vašim internim Pravilnikom o programskim principima i profesionalnim standardima.

**Izjasnjenje urednistva**

Poštovani, povodom prigovora koji vam je dostavio gospodin Dragoljub Vuković 1.7. 2025. godine na emisiju Trgovina Moći navodimo sljedeće:

Prije svega napominjemo da je riječ o nezavisnoj produkciji s kojom je RTCG potpisala ugovor o realizaciji pet emisija. Produkcija s kojom je televizija potpisala ugovor je “Fabrika ideja multimedija”, koja i stoji iza realizacije cijelog serijala.

Nakon što je gospodin Vuković uložio prigovor posebno u dijelu da nije bio informisan u kakvoj emisiji i za koje potrebe govori na temu koja je obrađivana u emisiji dobili smo na uvid i isječak nemontiranog materijala u kojem se jasno čuje da je gospodin Vuković upoznat o čemu je riječ kao i o tome da će se serijal emitovati na Javnom medijskom servisu.

Napominjemo da ovdje nije riječ o bilo kakvom ranije snimljenom materijalu, kako inputira gospodin Vuković u prigovoru, već o sadržaju isklučivo snimljenom za potrebe emisije koja je premijerno emitovana na JMS. Dakle, ne radi se o novom korišćenju neke stare izjave gospodina Vukovića već se ono što je saopštio u emisiji prvi put čulo na bilo kom mediju.

Kada je riječ o dijelu prigovora gospodina Vukovića koji se odnosi na samu autorizaciju intervjua iz snimka u koji smo imali uvid ne bi se reklo da je to postavljao kao pitanje u trenutku davanja izjave za produkciju Fabrika Ideja multimedija.

Ukoliko ima neke prigovore u tom smislu upućujemo gospodina Vukovića da se obrati autorima serijala.

Srdačan pozdrav,

Urednički tim RTCG

**Dodatno informisanje ombudsmana**

U cilju utvrdjivnja cinjenicnog stanja, a nakon izjasnjenja urednickog tima RTCG u kojem je istaknuto da je emisija djelo nezavisne produkcije sa kojom je RTCG sklopila ugovor, dana 09.06.2025. godine putem maila obratio sam se pravnom timu Savjeta RTCG sa zahtjevom za uvid u Ugovor o otkupu i emitovanju evropskih i av djela nezavisnih proizvodjaca potpisan izmedju Radio i televizije Crne Gore i Fabrike ideja multimedija DOO sto mi je istog dana i omoguceno.

**Misljenje ombudsmana**

Nakon prigovora gledaoca Dragoljuba Vukovica na emisiju Tragovina moci nezavisne produkcije Fabrika ideja multimedija, izjasnjenja urednickog tima RTCG i uvida u Ugovor o otkupu i emitovanju evropskih av djela nezavisnih proizvodjaca sklopljen izmedju Radio i televizije Crne Gore i Fabrike ideja multimedija DOO ombudsman donosi sledece misljenje

Cinjenica da je emisija „Trgovina moci“ djelo nezavisne produkcije Fabrika ideja multimedija DOO a ne proizvod Javnog servisa oslobadja bilo kakve odgovornosti Radio i televiziju Crne Gore. U Ugovoru potpisanom izmedju RTCG i nezavisne produkcije Fabrika ideja multimedija DOO je jasno naznačeno da RTCG nema nikakvu finansijsku niti drugu vrstu obaveze prema eksternim licima angažovanim od strane nezavisnog producenta.Na osnovu člana 3 Ugovora, RTCG se oslobađa odgovornosti za sadržaj emisije i eventualna kršenja etičkih i profesionalnih standarda u produkciji emisije.
Preostali aspekti prigovora (autorizacija intervijua, kontekstualizacija intervijua, potencijalna manipulisanje uz pomoc AI) nijesu predmet interesovanja od strane ombudsmana RTCG, s obzirom na to da se odnose na autore emisije nezavisne produkcije.

**Zakljucak**

Odbacuje se prigovor gledaoca Dragoljuba Vukovica.

**Ombudsman Javnog servisa**

**Ivan Ivanovic**